(Text cu relevanță pentru SEE)

Mai precis, prezenta inițiativă privind reformarea directivei are la bază următoarele obiective:

Pe baza rezultatelor finale ale evaluării, Comisia a anunțat, în comunicarea sa din 25 noiembrie 2020 intitulată „Valorificarea la maximum a potențialului inovator al UE – Un plan de acțiune privind proprietatea intelectuală care să sprijine redresarea și reziliența UE”, că va revizui legislația UE privind protecția desenelor și modelelor, în urma reformei reușite a legislației UE privind mărcile. La 25 iunie 2021, Consiliul a adoptat concluzii suplimentare privind politica în domeniul proprietății intelectuale, îndemnând Comisia să acorde prioritate prezentării în timp util și cât mai curând posibil a unei propuneri de revizuire și de modernizare a legislației privind desenele și modelele industriale. În plus, în avizul său favorabil pentru planul de acțiune privind proprietatea intelectuală, Parlamentul European a subliniat necesitatea revizuirii sistemului de protecție a desenelor și modelelor, vechi deja de 20 de ani.

În plus, există încă un regim juridic tranzitoriu în ceea ce privește protecția desenelor și modelelor aferente pieselor de schimb pentru reparații. Întrucât nu s-a putut ajunge la un acord cu privire la acest aspect, directiva include o așa-zisă clauză „freeze-plus”, care permite statelor membre să își mențină legislația existentă cu privire la posibilitatea ca piesele de schimb să beneficieze de protecție până la adoptarea modificărilor directivei la propunerea Comisiei. Cu toate acestea, li se permite să introducă modificări doar în actele legislative respective, cu condiția ca scopul să fie liberalizarea pieței pieselor de schimb.

•Evaluări ex post/verificări ale adecvării legislației existente

3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI

Deficiențele identificate în cadrul consultărilor au fost luate în considerare și abordate în cadrul propunerii.

•Obținerea și utilizarea expertizei

Evaluarea impactului privind revizuirea Directivei 98/71/CE și a Regulamentului (CE) nr. 6/2002 s-a bazat pe două studii externe majore, care au luat în considerare atât aspectele economice, cât și cele juridice ale funcționării sistemelor de protecție a desenelor și modelelor în UE. În plus, în ceea ce privește în mod specific protecția pieselor de schimb, evaluarea impactului a fost sprijinită de alte două studii privind efectul protecției asupra prețurilor și a dispersiei prețurilor și asupra structurii pieței pieselor de schimb pentru autovehicule din UE. Informații suplimentare de sprijin au fost obținute din colaborarea strânsă cu Oficiul Uniunii Europene pentru Proprietate Intelectuală (EUIPO) și din mai multe studii și rapoarte ale EUIPO, precum și din alte studii și colecții de date disponibile realizate de autorități publice naționale sau internaționale, inclusiv de oficii naționale pentru PI, de mediul academic sau de alte părți interesate.

•Evaluarea impactului

Întrucât prezenta propunere este prezentată ca pachet împreună cu propunerea de revizuire a Regulamentului (CE) nr. 6/2002, Comisia a realizat o evaluare comună a impactului pentru prezenta propunere și pentru propunerea paralelă de modificare a Regulamentului (CE) nr. 6/2002. Evaluarea impactului a fost prezentată Comitetului de control normativ la data de 27 octombrie și a primit un aviz pozitiv din partea comitetului la 26 noiembrie 2021. Versiunea finală a evaluării impactului ține seama de observațiile formulate în avizul respectiv.

În evaluarea impactului, Comisia a luat în considerare două probleme principale:

1. Perturbarea comerțului în interiorul UE și barierele din calea concurenței în unele state membre în ceea ce privește piesele de schimb pentru reparații.

2. Descurajarea întreprinderilor, în special a IMM-urilor, și a autorilor individuali de desene sau modele, de a solicita protecția prin înregistrare a desenelor și modelelor la nivelul UE sau la nivel național – din cauza costurilor ridicate, a sarcinilor și a întârzierilor în obținerea protecției, precum și a previzibilității limitate aferente acesteia.

Unele aspecte ale celei de a doua probleme [procedurile caduce de înregistrare a desenelor și modelelor comunitare (DMC) și taxele sub nivelul optim care trebuie plătite pentru înregistrarea DMC] urmează să fie abordate în cadrul revizuirii paralele a Regulamentului (CE) nr. 6/2002, dar problema pieselor de schimb (prima problemă) și problema dispozițiilor (procedurale) divergente trebuie abordate în cadrul revizuirii Directivei 98/71/CE.

Pentru soluționarea problemei pieselor de schimb și pentru abordarea obiectivului de deschidere spre concurență a pieței post-vânzare a pieselor de schimb au fost luate în considerare următoarele opțiuni:

·Opțiunea 1.1: Liberalizare completă pentru toate desenele și modelele, și anume piața pieselor de schimb identice cu piesele de origine („must-match”) ar trebui să fie deschisă concurenței în întreaga UE, urmând să fie extinsă atât la desenele și modelele existente, cât și la cele noi. Această opțiune ar implica introducerea în directivă a unei „clauze privind reparațiile”, astfel cum este prevăzută la articolul 110 alineatul (1) din Regulamentul (CE) nr. 6/2002, și permiterea reproducerii identice a pieselor protejate ale produselor complexe în scopul reparării. Clauza privind reparațiile introdusă ar produce efecte juridice atât în viitor, cât și în trecut (și anume ar fi aplicabilă desenelor și modelelor înregistrate înainte și după intrarea sa în vigoare).

·Opțiunea 1.2: Liberalizare completă instantanee pentru desenele și modelele noi, urmată de liberalizarea completă pentru desenele și modelele vechi după o perioadă de tranziție de 10 ani. Această opțiune ar implica aceleași modificări ca opțiunea anterioară, cu excepția faptului că clauza privind reparațiile care urmează să fie introdusă în directivă ar produce efecte juridice instantanee numai în viitor (și anume ar fi aplicabilă numai desenelor și modelelor pentru care se solicită înregistrarea după intrarea sa în vigoare). Desenele și modelele deja înregistrate înainte de intrarea sa în vigoare ar trebui să fie protejate în continuare pe parcursul unei perioade de tranziție de 10 ani.

·Opțiunea 1.3: Liberalizare completă pentru desenele și modelele noi. Ca și în cazul opțiunii anterioare, în această opțiune clauza privind reparațiile care urmează să fie introdusă în directivă ar produce efecte juridice numai în viitor. Drepturile existente asupra desenelor și modelelor acordate înainte de intrarea sa în vigoare nu s-ar modifica și, prin urmare, ar fi protejate timp de maximum 25 de ani.

Pentru soluționarea problemei normelor procedurale divergente și pentru sporirea gradului de complementaritate și de interoperabilitate dintre sistemul comunitar de desene și modele și sistemele naționale s-au luat în considerare următoarele opțiuni:

·Opțiunea 4.1: Apropierea parțială în continuare a legislațiilor naționale și coerența acestora cu sistemul DMC. Această opțiune ar implica adăugarea în directivă a unor dispoziții referitoare la anumite aspecte ale legislației privind desenele și modelele care nu sunt încă abordate de aceasta și care au fost identificate de părțile interesate ca prezentând cea mai mare nevoie de armonizare, în special proceduri, în conformitate cu dispozițiile relevante din Regulamentul (CE) nr. 6/2002. Adăugarea în directivă a unor norme procedurale principale ar trebui să fie combinată cu alinierea în continuare a câtorva aspecte de drept material selectate (cu excepția problemei pieselor de schimb) în conformitate cu dispozițiile Regulamentului (CE) nr. 6/2002.

·Opțiunea 4.2: Apropierea completă a legislațiilor și procedurilor naționale în domeniul desenelor și modelelor. Această opțiune ar acoperi opțiunea 4.1, dar ar include, de asemenea, și restul aspectelor dreptului și procedurilor materiale privind desenele și modelele care fac parte din Regulamentul (CE) nr. 6/2002, dar nu din directivă.

În acest context s-a evaluat, de asemenea, modul în care ar putea fi urmărită o astfel de apropiere suplimentară: în mod voluntar (subopțiunile 4.1a și 4.2a) sau în mod obligatoriu, și anume determinată de o măsură legislativă la nivelul UE care impune statelor membre să își alinieze legislațiile în domeniul desenelor și modelelor (subopțiunile 4.1b și 4.2b).

Pe baza rezultatelor evaluării impactului, setul preferat de opțiuni cuprinde opțiunea 1.2 și opțiunea 4.1b.

Opțiunea 1.2 promite, după perioada de tranziție de 10 ani, să genereze economii potențiale pentru consumatorii de pe piețele pe care, în prezent, nu există nicio clauză privind reparațiile, economii care s-ar ridica la 340-544 milioane EUR pe an, datorită concurenței la nivelul prețurilor (în cursul perioadei de tranziție de 10 ani, beneficiile vor crește cu 4-13 milioane EUR pe an, pentru a atinge 40-130 milioane EUR în ultimul an). În perioada de tranziție de 10 ani, liberalizarea completă pentru desenele și modelele noi va promova concurența și intrarea pe piață în ceea ce privește piesele de schimb vizibile pentru autoturismele noi. După perioada de tranziție de 10 ani, atât furnizorii de echipamente originale (FEO), cât și furnizorii independenți vor beneficia de o libertate operațională mult mai mare, care le va permite să își întărească poziția pe piață și să se consolideze.

Opțiunea 4.1b va face ca obținerea protecției desenelor și modelelor să fie mai ușoară și mai puțin costisitoare pentru firme și pentru autori, la nivelul tuturor statelor membre, în special prin adăugarea de norme procedurale principale în directivă, în conformitate cu regulamentul. Acest lucru va spori și mai mult previzibilitatea, va contribui la reducerea costurilor de administrare a portofoliilor de proprietate intelectuală multinaționale și va face ca eliminarea din registru a desenelor sau modelelor nule să fie mai ușoară și mai ieftină. Această apropiere legislativă va avea, de asemenea, efecte pozitive suplimentare asupra cooperării dintre EUIPO și oficiile naționale pentru PI în temeiul cadrului existent prevăzut la articolul 152 din Regulamentul (UE) 2017/1001 privind marca Uniunii Europene.